|  |
| --- |
| **GUVERNUL REPUBLICII MOLDOVA****H O T Ă R Â R E nr**. **\_\_\_\_\_\_\_** **din** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Chișinău** |

**Pentru** **aprobarea Regulamentului cu privire la modul de organizare**

 **a achizițiilor publice de valoare mică**

**------------------------------------------------------------------**

În temeiul art.2 alin (4) din Legea nr.131/2015 privind achizițiile publice (republicată în Monitorul Oficial al Republicii Moldova, 2018, nr.424-429, art.666) și art.1 alin (3) din Legea nr.74/2020 privind achizițiile în sectoarele energeticii, apei, transportului și serviciilor poștale (publicat în Monitorul Oficial al Republicii Moldova, 2020, nr.153-158, art.278), Guvernul

**HOTĂRĂŞTE:**

**1.**  Se aprobă Regulamentul cu privire la modul de organizare a achizițiilor publice de valoare mică, se anexează.

**2.** Se abrogă Hotărârea Guvernului nr.665/2016 pentru aprobarea Regulamentului cu privire la achizițiile publice de valoare mică (Monitorul Oficial al Republicii Moldova, 2016, nr.150, art.709).

**3.** Prezenta hotărâre intră în vigoare la data de 26 iunie 2021.

**PRIM-MINISTRU**

**Contrasemnează:**

**Ministrul finanțelor**

Aprobat

prin Hotărârea Guvernului

nr.\_\_ /\_\_\_\_\_\_\_\_\_\_2021

**REGULAMENTUL**

**cu privire la modul de organizare a achizițiilor publice de valoare mică**

**I. DISPOZIȚII GENERALE**

1. Regulamentul cu privire la modul de organizare a achizițiilor publice de valoare mică (în continuare, Regulament) stabilește temeiurile juridice de realizare a achizițiilor publice de bunuri, lucrări și servicii de valoare mică.
2. Achizițiile publice de valoare mică reprezintă contractele care au ca obiect achiziția de bunuri, executarea de lucrări sau prestarea de servicii, planificate și încheiate de către autoritățile/entitățile contractante, ale căror valoare estimativă, fără taxa pe valoarea adăugată, nu depășesc pragurile prevăzute la art.2 alin (1) din Legea nr.131/2015 privind achizițiile publice și art.1 alin (3) din Legea nr.74/2020 privind achizițiile în sectoarele energeticii, apei, transportului și serviciilor poștale.
3. Contractul de achiziție publică de valoare mică reprezintă actul juridic cu titlu oneros, încheiat între autoritatea/entitatea contractantă și operatorul economic.
4. În cazul în care valoarea achiziției nu depășește 30 000 lei, fără taxa pe valoarea adaugată, se permite achiziționarea bunurilor, serviciilor și lucrărilor în baza contului de plată.
5. La realizarea achizițiilor publice de valoare mică, autoritatea/entitatea contractantă asigură atât utilizarea eficientă a resurselor financiare, cât și transparența, obiectivitatea și imparțialitatea procesului de achiziție.
6. Nu se permite divizarea achizițiilor planificate de bunuri, lucrări și servicii în scopul evitării procedurii de achiziție publică stabilite de actele normative cu incidență în domeniul achizițiilor publice.
7. Achizițiile publice de valoare mică se realizează de către autoritatea/entitatea contractantă în baza planului anual de desfășurare a achizițiilor publice sau din motive de urgență, ca urmare a apariției unor necesități neplanificate sau evenimente imprevizibile. Motivele de urgență sunt justificate prin argumente concrete și stabilite de grupul de lucru printr-un proces-verbal.
8. Autoritatea/entitatea contractantă este obligată să desfășoare achizițiile publice de valoare mică prin intermediul Sistemului informațional automatizat „Registrul de stat al achizițiilor publice” (în continuare, SIA „RSAP”), cu excepția următoarelor cazuri:
9. achizițiile, ale căror valoarea estimată nu depășește 30 000 de lei fără taxa pe valoarea adăugată;
10. achizițiile de servicii, prestate de către persoane fizice care nu au statut de întreprinzător;
11. cazurile, în care un singur operator economic dispune de bunurile, lucrările și serviciile necesare sau un singur operator economic are drepturi prioritare asupra bunurilor, lucrărilor, și serviciilor și nu există o altă alternativă.
12. Informația cu privire la achizițiile publice de valoare mică realizate în conformitate cu prevederile pct. 8 se înregistrează obligatoriu în SIA „RSAP”.
13. Planificarea achizițiilor publice de valoare mică se efectuează în conformitate cu regulile generale de planificare conform actelor normative cu incidență în domeniul achizițiilor publice.
14. Calcularea valorii estimate a unui contract de achiziție publică de valoare mică se efectuează în conformitate cu normele generale stabilite de actele normative cu incidență în domeniul achizițiilor publice. În cazul divizării pe loturi valoarea estimată a achiziției se determină pentru fiecare lot în parte.
15. Se interzice atribuirea și realizarea contractelor de achiziții publice de valoare mică fără existența resurselor financiare sau, cel puțin, fără dovada garantării alocării acestora.
16. Autoritatea/entitatea contractantă este în drept să aplice una dintre procedurile de achiziție publică stabilite în Legea nr.131/2015 sau Legea nr.74/2020, chiar dacă valoarea estimată a contractelor de achiziție publică, fără taxa pe valoarea adăugată, nu depășește pragurile stabilite de actele normative cu incidență în domeniul achizițiilor publice. În acest caz, se respectă cerințele stabilite de lege pentru o atare procedură de achiziție publică.
17. Dacă la momentul încheierii contractului de achiziție publică de valoare mică valoarea acestuia, depășește pragurile stabilite în art. 2, alin. (1) din Legea nr.131/2015 sau art.1, alin (3) din Legea nr.74/2020, autoritatea/entitatea contractantă renunță la acest contract și aplică procedura de achiziție publică, stabilită de actele normative cu incidență în domeniul achizițiilor publice.
18. Orice operator economic, rezident sau nerezident, persoană fizică sau juridică de drept public sau privat ori asociație de astfel de persoane, are dreptul de a participa la procedura de atribuire a contractului de achiziție publică de valoare mică, cu respectarea prevederilor prezentului Regulament.
19. În cazul achiziției publice de valoare mică, nu se solicită Documentul Unic de Achiziții European.

**III. INIȚIEREA ACHIZIȚIEI PUBLICE DE VALOARE MICĂ**

1. Autoritatea/entitatea contractantă publică, în prealabil, în SIA „RSAP” anunțul cu privire la inițierea achiziției publice de valoare mică, cu excepția cazurilor specificate la pct.8.
2. Autoritatea/entitatea contractantă stabilește, în anunțul cu privire la inițierea achiziției publice de valoare mică, criteriile minime de calificare și selecție pe care operatorii economici trebuie să le îndeplinească.
3. Autoritatea/entitatea contractantă aplică criterii proporționale de calificare și selecție raportate la obiectul contractului, referitoare la următoarele aspecte:

a) eligibilitatea ofertantului sau candidatului;

b) capacitatea de exercitare a activității profesionale;

c) situația economică și financiară;

d) capacitatea tehnică și/sau profesională;

e) standarde de asigurare a calității;

f) standarde de protecție a mediului.

1. Autoritatea/entitatea contractantă stabileşte oferta cea mai avantajoasă din punct de vedere economic pe baza criteriului de atribuire şi a factorilor de evaluare prevăzuţi în anunțul cu privire la inițierea achiziției publice de valoare mică publicat în SIA „RSAP”.
2. Autoritatea/entitatea contractantă are dreptul să selecteze unul dintre următoarele criterii de atribuire a contractului de achiziții publice de valoare mică:

 a) prețul cel mai scăzut;

 b) costul cel mai scăzut;

 c) cel mai bun raport calitate-preț;

 d) cel mai bun raport calitate-cost.

1. În cazul în care criteriul utilizat este „cel mai bun raport calitate-preț” sau „cel mai bun raport calitate-cost”, determinarea ofertei câștigătoare se realizează prin aplicarea unui sistem de factori de evaluare pentru care se stabilesc ponderi relative și un algoritm specific de calcul. Factorii de evaluare a ofertei, precum și algoritmul de punctare a acestora, se descriu în mod clar și detaliat.
2. Autoritatea contractantă poate utiliza formularele din anexele Documentaţiei Standard specifice pentru realizarea achizițiilor publice de bunuri, servicii și lucrări și are dreptul de a le simplifica în dependenţă de cerințele achiziţiei. Entitatea contractantă poate utiliza formularele din actele normative elaborate pentru implementarea Legii nr.74/2020 (art.89 alin (2), lit. c)) și are dreptul de a le simplifica în dependenţă de cerințele achiziţiei.
3. Atribuirea unui contract de achiziţie publică de valoare mică pentru bunuri şi servicii se efectuează cu utilizarea licitației electronice în conformitate cu prevederile actelor normative cu incidență în domeniul achizițiilor publice. În cazul în care anumite contracte de achiziţii publice de valoare mică pentru bunuri și servicii nu pot face obiectul licitaţiilor electronice, se renunță la atribuirea contractului de achiziție publică de valoare mică și se va aplica una dintre procedurile de achiziție publică stabilite în actele normative cu incidență în domeniul achizițiilor publice, chiar dacă valoarea estimată a contractelor de achiziție publică, fără taxa pe valoarea adăugată, nu depășește pragurile stabilite. În acest caz, se respectă cerințele stabilite de lege pentru o atare procedură de achiziție publică.
4. Operatorul economic are dreptul de a solicita autorității/entității contractante clarificări privind informațiile publicate în SIA „RSAP”.
5. Autoritatea/entitatea contractantă este obligată să răspundă, în mod clar, complet și fără ambiguități, cât mai rapid posibil, la orice clarificare solicitată de operatorul economic, în termen de o zi lucrătoare, dar nu mai târziu de o zi până la expirarea termenului limită de depunere a ofertelor. Autoritatea/entitatea contractantă este obligată să publice în SIA „RSAP”, răspunsurile la orice solicitare de clarificare, însoțite de întrebările aferente, luând măsuri pentru a nu dezvălui identitatea celui care a solicitat clarificările respective.
6. Autoritatea/entitatea contractantă poate modifica anunțul cu privire la inițierea achiziției publice de valoare mică prin emiterea unor amendamente, în orice moment, până la expirarea termenului-limită de depunere a ofertelor. Orice amendament emis de autoritatea/entitatea contractantă este parte a anunțului și poate fi accesat odată cu acesta.
7. Autoritatea/entitatea contractantă prelungește, după caz, termenul-limită de depunere a ofertelor, astfel încât de la data aducerii la cunoştinţă a modificărilor operate până la noul termen-limită de depunere a ofertelor să rămână cel puţin 50% din termenul stabilit iniţial.

**IV. DEPUNEREA ȘI EVALUAREA OFERTELOR**

1. La inițierea achiziției publice de valoare mică autoritatea/entitatea contractantă stabilește în SIA „RSAP” data-limită de depunere a ofertelor, astfel încât operatorul economic să dispună de timp suficient pentru întocmirea documentelor solicitate.
2. Perioada cuprinsă între data inițierii achiziției publice de valoare mică și data-limită de depunere a ofertei trebuie să fie cel puțin 3 zile.
3. Operatorul economic interesat de a participa la achiziția publică de valoare mică elaborează oferta în conformitate cu prevederile solicitate de autoritatea/entitatea contractantă, o semnează electronic și o depune, în SIA „RSAP”, până la data și ora-limită stabilită.
4. Pentru oferta/ofertele depusă/depuse în SIA „RSAP”, operatorul economic care participă la procedura de atribuire a unui contract de achiziții publice de valoare mică achită Operatorului Platformei Electronice de Achiziții, prin care depune oferta, o taxă în mărime de 50 lei.
5. Până la expirarea termenului-limită de prezentare a ofertei, operatorul economic poate modifica/înlocui oferta depusă inițial.
6. Oferta are caracter obligatoriu, din punct de vedere al conținutului, pe toată perioada de valabilitate stabilită de către autoritatea/entitatea contractantă. Evaluarea ofertelor se efectuează în perioada de valabilitate ale acestora.
7. Autoritatea/entitatea contractantă, până la expirarea termenului de valabilitate a ofertei, poate propune ofertantului să prelungească acest termen. Ofertantul este în drept să accepte sau să respingă propunerea respectivă, înștiințând despre aceast fapt autoritatea/entitatea contractantă în scris.
8. În cazul în care ofertantul nu a informat autoritatea/entitatea contractantă în scris, în termenul solicitat, despre prelungirea termenului de valabilitate a ofertei, se consideră că ofertantul a refuzat prelungirea acestuia.
9. La expirarea termenului-limită de depunere a ofertelor, SIA „RSAP” publică automat toate ofertele recepționate, iar în cazul desfășurării licitației electronice ofertanților li se expediază invitația pentru înregistrare la licitația electronică.
10. Autoritatea/entitatea contractantă stabileşte oferta/ofertele câştigătoare aplicând criteriul de atribuire şi factorii de evaluare prevăzuţi în anunțul cu privire la inițierea achiziției publice de valoare mică.
11. În cazul, în care achizițiile de bunuri, lucrări sau servicii sunt divizate pe loturi, evaluarea sau după caz, licitația electronică se desfășoară pentru fiecare lot în parte.
12. Grupul de lucru sau, după caz, specialistul certificat în domeniul achizițiilor publice, este obligat să analizeze, să verifice specificația tehnică a ofertantului, conform cerințelor tehnice și criteriilor stabilite.
13. Evaluarea ofertelor de prețuri, în cazul în care nu se aplică licitația electronică, se efectuează de către grupul de lucru sau, după caz, specialistul certificat în domeniul achizițiilor publice.
14. SIA „RSAP” lansează licitația electronică la data și ora indicată în inviția expediată pentru înregistrare la licitația electronică, cu condiția că cel puțin 2 operatori economici au depus oferte în cadrul achiziției publice de valoare mică. După lansare, licitația electronică nu poate fi suspendată sau anulată.
15. În cazul, în care a fost depusă o singură ofertă, licitația electronică nu are loc, iar grupul de lucru, după caz, specialistul certificat în domeniul achizițiilor publice, urmează să decidă asupra atribuirii contractului de achiziție sau inițierii unei noi achiziții.
16. În timpul licitației electronice, ofertantul are următoarele drepturi:
17. să vizualizeze în timp real desfășurarea licitației electronice;
18. să prezinte prețuri și/sau valori noi ale ofertei în cadrul fiecărei runde de licitare.
19. SIA „RSAP”, pe parcursul licitației electronice, afișează codul licitației electronice, tipul licitației electronice utilizate, valuta ofertelor, instrucțiunile pentru participanți, cea mai bună ofertă curentă, clasamentul actual al operatorilor economici (fără specificarea denumirii participantului), precum și timpul rămas până la sfârșitul rundei.
20. Licitația electronică se finalizează atunci când numărul de runde fixat, în SIA „RSAP”, a fost epuizat. La momentul încheierii licitației electronice, SIA „RSAP” publică rezultatul licitației electronice.
21. SIA „RSAP”, la finalizarea licitației electronice, pune la dispoziția autorității/entității contractante clasamentul rezultat, determinat prin luarea în considerare a ofertelor finale introduse de ofertanții participanți și în baza criteriului de atribuire indicat în sistem.
22. Pentru prețul final, rezultat în urma licitației electronice, nu se solicită clarificări, decât cu privire la justificarea prețului anormal de scăzut ofertat, fără a fi permisă modificarea acestuia.
23. Oferta se respinge în următoarele cazuri:
24. dacă ofertantul nu îndeplinește cerințele de calificare și selecție, indicate în anunțul cu privire la inițierea achiziției publice de valoare mică;
25. dacă oferta financiară nu are un preț fixat;
26. dacă oferta nu corespunde cerințelor expuse sau s-a constatat comiterea unor acte de corupție și acte conexe acestora.
27. Autoritatea contractantă, are obligația de a exclude din cadrul procedurii de atribuire a contractului de achiziție publică de valoare mică orice ofertant care se află în una din situațiile prevăzute la art.19 din Legea 131/2015 privind achizițiile publice sau este înscris în Lista de interdicție a operatorilor economici. Entitățile contractante vor aplica criteriile de calificare și selecție calitativă în conformitate cu Capitolul IX din Legea nr.74/2020.
28. Grupul de lucru, în termen de cel mult 2 zile de la stabilirea ofertei câștigătoare, va publica în SIA „RSAP” informația despre rezultatele achiziției publice de valoare mică, precum și despre motivele respingerii, în cazul ofertelor respinse, cât și despre motivele descalificării, în cazul ofertanților descalificați.

**V. ÎNCHEIEREA CONTRACTULUI DE ACHIZIȚIE PUBLICĂ DE VALOARE MICĂ**

1. Autoritatea contractantă în cadrul achizițiilor publice de valoare mică utilizează contractele-model din Documentațiile standard specifice pentru realizarea achizițiilor publice de bunuri, servicii și lucrări, aprobate prin ordinul Ministrului Finanțelor.
2. Nu se acceptă, de către autoritățile contractante, în cadrul achizițiilor publice de valoare mică proiectele contractelor ce deviază de la contractele-model din Documentațiile standard specifice pentru realizarea achizițiilor publice de bunuri, servicii și lucrări sau întocmite de prestator/furnizor cu excepția cazurilor când serviciile sunt prestate în afara țării și sunt încheiate conform cadrului juridic local (de exemplu: serviciile de instruire, servicii hoteliere, etc.).
3. Autoritatea/entitatea contractantă completează contractul de achiziții publice de valoare mică, în conformitate cu termenii și condițiile publicate anunțul privind inițierea achiziției publice de valoare mică și îl transmite operatorului economic desemnat câștigător spre semnare.
4. Termenii de asumare a angajamentelor în contractele de achiziții publice de valoare mică de către autoritățile/instituțiile bugetare se stabilesc în conformitate cu prevederile art.66 din Legea nr.181/2014 finanțelor publice și responsabilității bugetar-fiscale.
5. Contractul de achiziții publice de valoare mică, pentru care sursele financiare se alocă din bugetul de stat/bugetul local, se înregistrează obligatoriu de către autoritatea contractantă, în una din trezoreriile regionale ale Ministerului Finanțelor și intră în vigoare la data înregistrării acestuia.
6. Contractul de achiziție publică de valoare mică se încheie, conform prevederilor prezentului Regulament, pentru întreaga sumă atribuită acestui contract pe întregul an bugetar, cu excepția cazurilor inițierii achiziției din motive de urgență, ca urmare a apariției unor necesități neplanificate sau evenimente imprevizibile.
7. Se permite încheierea de către autorităţile/instituţiile bugetare a contractelor cu efectuarea plăţilor anticipate (în avans) pentru achiziţionarea mărfurilor, serviciilor şi lucrărilor, cu respectarea prevederilor art.66, pct.6 al Legii nr.181/2014 finanțelor publice și responsabilității bugetar fiscale.
8. Contractul de achiziție publică de valoare mică de lucrări, a cărui perioadă de realizare este mai mare de un an bugetar, poate fi încheiat pentru întreaga achiziție, însă realizarea acestuia este asigurată în limitele alocațiilor anuale prevăzute în acest scop.

**VI. EXECUTAREA CONTRACTULUI DE ACHIZIŢIE PUBLICĂ DE VALOARE MICĂ**

1. Termenul sau termenele de executare a contractului, având în vedere necesitățile autorității/entității contractante, se calculează luând în considerare particularitățile sau cerințele achiziției și timpul real solicitat, pentru executarea lucrărilor sau prestarea serviciilor, precum și pentru producerea, stocarea și furnizarea bunurilor până la destinația acestora.
2. Condițiile de executare a contractului de achiziție publică de valoare mică nu cuprind clauze, direct sau indirect, discriminatorii.
3. Se interzice modificarea oricărui element al contractului de achiziție publică încheiat și introducerea unor elemente noi, dacă asemenea acțiuni sunt de natură să schimbe condițiile care au constituit temei pentru selectarea operatorului economic, precum și să majoreze valoarea contractului.
4. Operatorul economic execută necondiționat clauzele contractului de achiziție publică încheiat, respectând cerințele de calitate, termenul și prețul stabilit.
5. Neîndeplinirea sau îndeplinirea necorespunzătoare a obligațiilor contractuale atrage după sine răspunderea operatorului economic, conform legislației în vigoare și clauzelor spitulate în contractul de achiziție publică.
6. Organele abilitate cu funcții de control aplică sancțiuni în conformitate cu legislația conducătorului autorității/entității contractante, care nu a aplicat sau nu a întreprins acțiuni de aplicare a sancțiunilor față de operatorul economic, ce nu și-a îndeplinit sau și-a îndeplinit necorespunzător clauzele contractului de achiziție publică.

**VII. EVIDENŢA ŞI SUPRAVEGHEREA ACHIZIŢIILOR PUBLICE DE VALOARE MICĂ**

1. Autoritatea/entitatea contractantă este obligată să przinte anual, până la data de 1 februarie a anului următor, în varianta electronică, Agenției Achiziții Publice un raport anual privind realizarea contractelor de achiziții publice de valoare mică semnate și înregistrate în perioada de referință. Modelul raportului anual este prevăzut în anexa la prezentul Regulament.
2. Monitorizarea realizării achizițiilor publice de valoare mică se efectuează de către Agenția Achiziții Publice prin intermediul examinării rapoartelor anuale prezentate de către autoritățile/entitățile contractante sau în baza informațiilor din SIA „RSAP”.
3. Responsabilitatea aplicării corecte a prevederilor prezentului Regulament, prin realizarea eficientă a achizițiilor publice de valoare mică, îi revine autorității/entității contractante.
4. Încălcarea prevederilor prezentului Regulament atrage răspunderea disciplinară, civilă, contravențională și penală în conformitate cu legislația.
5. În cazul achizițiilor publice de valoare mică prevederile Capilolului X al Legii nr. 131/2015 nu se aplică.
6. Litigiile apărute în procesul realizării achizițiilor publice de valoare mică se soluționează de către instanța judecătorească competentă.

 Anexă

la Regulamentul cu privire la modul de organizare a achizițiilor publice de valoare mică

**Raport anual**

**privind realizarea achizițiilor publice de valoare mică**

din „\_\_\_\_” \_\_\_\_\_\_\_\_\_20\_\_

Autoritatea/entitatea contractantă: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 *(denumirea completă, IDNO, adresa)*

Perioada raportării: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 *(anul)*

Informația privind contractele de achiziții publice de valoare mică, semnate și înregistrate în perioada de referință:

|  |  |  |  |  |  |  |
| --- | --- | --- | --- | --- | --- | --- |
| Nr.d/o | Numărul și data contractului de achiziție publică | Obiectul de achiziție (denumirea bunurilor/lucrărilor/ serviciilor)(inclusiv pe loturi) | Cod CPV  | Denumirea operatorului economic | Suma contractului de achiziție publică | Realizarea contractului de achiziție publică în termen, deficiente identificate, etc. |
| 1 | 2 | 3 | 4 | 5 | 6 | 7 |
|  |  |  |  |  |  |  |

Persoana responsabilă de întocmirea raportului anual: \_\_\_\_\_\_\_\_\_\_\_\_\_\_\_\_\_\_\_\_\_\_

Funcția: \_\_\_\_\_\_\_\_\_\_\_\_\_\_\_\_\_\_\_\_\_\_\_

Telefon: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin prezentul Raport, autoritatea/entitatea contractantă confirmă corectitudinea realizării achizițiilor publice de valoare mică, fapt pentru care poartă răspundere conform prevederilor legislației.

**Conducătorul autorității/entității contractante**

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

(semnătura) (numele, prenumele)